मिगी मेद ऐ जे प्राचीन कबीलें ते उन्दी सरदारी (पितृसत्ताक-संस्था) दा मेरा लेखा-जोखा तुगी बे-स्वाद नई लग्गा होग। अपनी पिछली चिट्‌ठी च मैं तुगी लिखेआ हा जे उनें दिनें हर वस्तु कुसै इक दी मलकियत नईं होइय़ै, सारे कबीले दी साझी होन्दी ही। कबीले दा सरदार जां कुलपति बी कुसै चीजै दा मालक नईं हा होन्दा। कवीले दा इक सदस्य होने कारण उस दा बी उन्ना गै भाग होन्दा हा जिन्ना कुसै दूए सदस्य दा। पर ओ प्रबन्ध-भाल उस दै जिम्मै ही। जियाँ 2 उस दी ताकत बधदी गेई उसने ए सोचना शुरू करी दित्ता जे ए सारियाँ चीजां कबीले दियाँ नईं उस्सै दियाँ न। जां, उस नै मिथेआ जे कबीले दा नेता होने कारण उयैं उस दी नमायंदगी करदा ऐ। इस चाल्ली असें गी पता लगदा ऐ जे चीजें उप्पर कुसै इक दी मलकीयत दा ख्याल कियां पैदां होआ। अजकल अस हर चीजै बारै इस्सै चाल्ली सोचने आं ते गल्लां करदे होई ‘मेरी’ ‘तेरी’ करने आं। पर जियां में तुगी लिखेआ ऐ जे पहलो-पहल बने दे कबीलें दे मर्द-जनानियां इस चाल्ली नईं हे सोचदे। तदूं सब कबीले दी गै सांझी मलकियत ही।